b'\n_START_ARTICLE_\nVariometer\n_START_PARAGRAPH_\nVariom\xc3\xa9ter je instrument, ki ka\xc5\xbee hitrost dviganja ali spu\xc5\xa1\xc4\x8danja letala. Deluje po na\xc4\x8delu merjenja spremembe zra\xc4\x8dnega tlaka. Hitrost in trend (tj. raste/pada) spremembe pove hitrost in smer spremembe vi\xc5\xa1ine.\n_START_SECTION_\nTipi variometrov\n_START_PARAGRAPH_\nOsnovna izvedba variometra je izvedena s pomo\xc4\x8djo meritve spremembe stati\xc4\x8dnega tlaka. Pnevmatski variometri delujejo s pomo\xc4\x8djo zra\xc4\x8dnega toka, ki te\xc4\x8de v ali iz izena\xc4\x8devalne posode, saj se tlak v njej ne spremeni enako hitro, kot zunanji (stati\xc4\x8dni) tlak. Na podlagi hitrosti zra\xc4\x8dnega toka pride do odklona mehanizma instrumenta, kar se prenese na kazalec._NEWLINE_Poleg mehanskih variometrov pa danes obstajajo tudi elektri\xc4\x8dni variometri, ki jim je poleg funkcije variometra mogo\xc4\x8de dodati tudi druge funkcije (npr. ra\xc4\x8dunanje doleta in optimalne hitrosti jadralnih letal), so pa tudi bolj odzivni od mehanskih. Prve izvedbe teh variometrov so delovale na osnovi elektri\xc4\x8dno ogrevanih \xc5\xbeic, ki jih je bolj ali manj hladil zra\xc4\x8dni tok (odvisno od hitrosti dviganja ali spu\xc5\xa1\xc4\x8danja). Modernej\xc5\xa1e izvedbe uporabljajo pretvornike tlaka v elektri\xc4\x8dni signal.\n_START_SECTION_\nKompenzirani variometer\n_START_PARAGRAPH_\nZa namene jadralnega letalstva je na voljo t. i. kompenzirani variometer (tudi variometer totalne energije). Ta se od osnovne izvedbe razlikuje po dodatni kompenzacijski Venturijevi cevki na repu letala. Odklon takega variometra je proporcionalen \xc4\x8dasovnim spremembam totalne energije (t. i. vsote kineti\xc4\x8dne in potencialne energije), zato pove\xc4\x8devanje kineti\xc4\x8dne energije na ra\xc4\x8dun zmanj\xc5\xa1anja potencialne energije (in obratno) nima vpliva na kazanje variometra, saj je totalna energija v tem primeru ves \xc4\x8das enaka._NEWLINE_Obstajajo pa tudi izvedenke teh variometrov, ki se imenujejo Neto variometri. Osnova tega tipa variometra je mikroprocesor, ki od\xc5\xa1teva hitrost spu\xc5\xa1\xc4\x8danja letala (odvisnost hitrosti spu\xc5\xa1\xc4\x8danja od hitrosti letala se da vprogramirati kot matemati\xc4\x8dno funkcijo) in tako prikazuje le hitrost dviganja ali spu\xc5\xa1\xc4\x8danja zraka okrog letala. Na ta na\xc4\x8din pilot ve, kaj se dogaja z zrakom okrog njega (dviganje/spu\xc5\xa1\xc4\x8danje).'